title: Decizia (UE) 2016/769 a Consiliului din 21 aprilie 2016 privind acceptarea modificărilor aduse Protocolului din 1998 la Convenția din 1979 asupra poluării atmosferice transfrontaliere pe distanțe lungi, referitor la poluanții organici persistenți

text:
               18.5.2016

               RO

               Jurnalul Oficial al Uniunii Europene

               L 127/21

         DECIZIA (UE) 2016/769 A CONSILIULUI
   din 21 aprilie 2016
   privind acceptarea modificărilor aduse Protocolului din 1998 la Convenția din 1979 asupra poluării atmosferice transfrontaliere pe distanțe lungi, referitor la poluanții organici persistenți
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (6) litera (a),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               Uniunea este parte la Convenția din 1979 asupra poluării atmosferice transfrontaliere pe distanțe lungi („convenția”) a Comisiei Economice pentru Europa a Organizației Națiunilor Unite (UNECE), ca urmare a aprobării acesteia în 1981 (1).

               (2)

               Uniunea este parte la Protocolul din 1998 la Convenția din 1979 asupra poluării atmosferice transfrontaliere pe distanțe lungi, referitor la poluanții organici persistenți („protocolul”), ca urmare a aprobării acestuia la 19 februarie 2004 (2).

               (3)

               Părțile la protocol au început în 2007 negocieri în vederea îmbunătățirii în continuare a protecției sănătății umane și a protecției mediului, inclusiv prin actualizarea listei de substanțe vizate și a valorilor-limită de emisie aplicabile anumitor incineratoare de deșeuri.

               (4)

               În 2009, părțile prezente la cea de a 27-a sesiune a Organului Executiv al Convenției au adoptat prin consens Deciziile 2009/1, 2009/2 și 2009/3 de modificare a protocolului.

               (5)

               Modificările prevăzute în Decizia 2009/3 au intrat în vigoare și au devenit efective pe baza procedurii accelerate prevăzute la articolul 14 alineatul (4) din Protocolul privind POP.

               (6)

               Modificările prevăzute în Deciziile 2009/1 și 2009/2 necesită să fie acceptate de către părțile la protocol în conformitate cu articolul 14 alineatul (3) din protocol.

               (7)

               Uniunea a adoptat deja instrumente referitoare la aspectele reglementate de modificările aduse protocolului, printre care Regulamentul (CE) nr. 850/2004 al Parlamentului European și al Consiliului (3).

               (8)

               Prin urmare, modificările aduse protocolului prevăzute în Deciziile 2009/1 și 2009/2 ar trebui să fie acceptate în numele Uniunii,

         ADOPTĂ PREZENTA DECIZIE:
   Articolul 1
   Prin prezenta decizie se acceptă, în numele Uniunii, modificările aduse Protocolului din 1998 la Convenția din 1979 asupra poluării atmosferice transfrontaliere pe distanțe lungi, referitor la poluanții organici persistenți („protocolul”).
   Textele modificărilor aduse protocolului, astfel cum figurează la articolul 1 din Decizia 2009/1 și la articolul 1 din Decizia 2009/2 ale Organului Executiv al convenției, sunt atașate la prezenta decizie.
   Articolul 2
   În ceea ce privește aspectele care țin de competența Uniunii, președintele Consiliului desemnează persoana sau persoanele împuternicite să depună, în numele Uniunii, instrumentul de acceptare prevăzut la articolul 14 alineatul (3) din protocol (4).
   Articolul 3
   Prezenta decizie intră în vigoare la data adoptării.

      Adoptată la Luxemburg, 21 aprilie 2016.

            Pentru Consiliu

            Președintele

         G.A. VAN DER STEUR

      (1)  JO L 171, 27.6.1981, p. 11.

      (2)  JO L 81, 19.3.2004, p. 35.

      (3)  Regulamentul (CE) nr. 850/2004 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE (JO L 158, 30.4.2004, p. 7).

      (4)  Data intrării în vigoare a modificărilor aduse protocolului se va publica în Jurnalul Oficial al Uniunii Europene de către Secretariatului General al Consiliului.

      MODIFICĂRILE ADUSE PROTOCOLULUI
      astfel cum se prevede la articolul 1 din Decizia 2009/1 a Organului Executiv al convenției
      A.   Articolul 1
      Punctul 12 se înlocuiește cu următorul text:
      „«sursă fixă nouă» reprezintă orice sursă fixă a cărei construcție sau modificare substanțială începe după expirarea unei perioade de 2 ani de la intrarea în vigoare, pentru una dintre părți:

                  (a)

                  a prezentului protocol; sau

                  (b)

                  a unui amendament la prezentul protocol care, în ceea ce privește o sursă fixă, fie introduce noi valori-limită în partea II din anexa IV, fie introduce în anexa VIII categoria în care se încadrează sursa respectivă.

            Autoritățile naționale competente decid dacă o modificare este substanțială sau nu, ținând cont de anumiți factori, cum ar fi efectele benefice ale modificării asupra mediului.”
      B.   Articolul 3

                  1.

                  La articolul 3 alineatul (5) litera (b) punctele (i) și (iii) din Protocolul referitor la POP, cuvintele:
                  „pentru care anexa V identifică cele mai bune tehnici disponibile”
                  se înlocuiesc cu:
                  „pentru care documentele de orientare adoptate de către părți în cadrul unei sesiuni a Organului Executiv identifică cele mai bune tehnici disponibile”.

                  2.

                  Semnul „;” (punct și virgulă) de la sfârșitul alineatului (5) litera (b) punctul (iv) se înlocuiește cu semnul „.” (punct).

                  3.

                  La alineatul (5) litera (b), se elimină punctul (v).

            C.   Articolul 13
      Cuvintele „anexele V și VII au” se înlocuiesc cu cuvintele „anexa V are”.
      D.   Articolul 14

                  1.

                  Alineatul (3) se înlocuiește cu următorul text:
                  „(3)   Modificările aduse prezentului protocol și anexelor I-IV, VI și VIII se adoptă prin consensul părților prezente la o sesiune a Organului Executiv și intră în vigoare pentru părțile care le-au acceptat în a nouăzecea zi de la data la care două treimi dintre cei care erau părți la momentul adoptării modificărilor au depus la depozitar instrumentele de acceptare a acestora. Modificările intră în vigoare pentru oricare altă parte în a nouăzecea zi de la data la care partea a depus instrumentul de acceptare a acestora. Prezentul alineat intră în domeniul de aplicare al alineatelor (5a) și (5b).”

                  2.

                  La alineatul (4), cuvintele „anexele V și VII” se înlocuiesc cu cuvintele „anexa V” și cuvintele „acestor anexe” se înlocuiesc cu cuvintele „anexei V”.

                  3.

                  La alineatul (5), cuvintele „la anexele V sau VII” se înlocuiesc cu cuvintele „la anexa V” și cuvintele „această anexă” se înlocuiesc cu cuvintele „anexa V”.

                  4.

                  După alineatul (5) se adaugă două alineate noi cu următorul text:
                  „(5a)   Pentru acele părți care au acceptat-o, procedura prevăzută la alineatul (5b) înlocuiește procedura prevăzută la alineatul (3) în ceea ce privește modificările aduse anexelor I-IV, VI și VIII.

                              (5b)

                                          (a)

                                          Modificările aduse anexelor I-IV, VI și VIII sunt adoptate prin consensul părților prezente la sesiunea Organului Executiv. Pentru acele părți care nu au depus la depozitar o notificare în conformitate cu dispozițiile de la litera (b), o modificare a oricăreia dintre aceste anexe intră în vigoare la expirarea unui an de la data la care secretarul executiv al Comisiei a notificat tuturor părților modificarea respectivă.

                                          (b)

                                          Orice parte care nu poate să aprobe o modificare a anexelor I-IV, VI și VIII notifică în scris depozitarul, în termen de un an de la data notificării adoptării modificării. depozitarul notifică de îndată toate părțile cu privire la primirea unei astfel de notificări. O parte poate înlocui, în orice moment, notificarea sa anterioară cu o acceptare, modificarea la anexa respectivă intrând în vigoare pentru acea parte după depunerea la depozitar a unui instrument de acceptare.

                                          (c)

                                          Nicio modificare la anexele I-IV, VI și VIII nu intră în vigoare în cazul în care un număr total de cel puțin șaisprezece părți:

                                                      (i)

                                                      au transmis o notificare în conformitate cu prevederile de la litera (b); sau

                                                      (ii)

                                                      nu au acceptat procedura prevăzută la prezentul alineat și nu au depus încă un instrument de acceptare conform alineatului (3).”

            E.   Articolul 16
      După alineatul (2) se adaugă un nou alineat, cu următorul text:

         „(3)   Un stat sau o organizație de integrare economică regională declară în instrumentul său de ratificare, acceptare, aprobare sau aderare dacă nu intenționează să își asume obligațiile impuse de procedurile prevăzute la articolul 14 alineatul (5b) în ceea ce privește modificarea anexelor I-IV, VI și VIII.”

      F.   Anexa I

                  1.

                  La rubrica referitoare la substanța DDT, condițiile (numerotate cu 1 și 2) privind eliminarea producției se suprimă și se înlocuiesc cu mențiunea „Niciuna”, iar cuvintele „cu excepția celor identificate în anexa II” de la condiții de utilizare se elimină.

                  2.

                  La rubrica referitoare la substanța heptaclor, condițiile de utilizare se elimină și se înlocuiesc cu mențiunea „Niciuna”.

                  3.

                  La rubrica referitoare la substanța hexaclorbenzen, condițiile de producție și de utilizare se elimină și, în ambele cazuri, se înlocuiesc cu mențiunea „Niciuna”.

                  4.

                  Se adaugă rubrici pentru următoarele substanțe, prin introducerea, în ordinea alfabetică corespunzătoare, a următoarelor rânduri:

                              „Hexaclorbutadienă
                              CAS: 87-68-3

                              Producție

                              Niciuna

                              Utilizare

                              Niciuna

                              Hexaclorciclohexani (HCH) (CAS: 608-73-1), inclusiv lindan (CAS: 58-89-9

                              Producție

                              Niciuna

                              Utilizare

                              Niciuna, cu excepția izomerului gama al HCH (lindanul), utilizat ca insecticid local pentru sănătatea publică. Aceste utilizări se reevaluează în temeiul prezentului protocol la data care survine ultima dintre următoarele: în anul 2012 sau la un an după intrarea în vigoare a modificării.

                              Hexabromodifenileter (a) și heptabromodifenileter (a)

                              Producție

                              Niciuna

                              Utilizare

                                          1.

                                          O parte poate permite reciclarea articolelor care conțin sau pot conține oricare dintre aceste substanțe, precum și utilizarea și eliminarea finală a articolelor fabricate din materiale reciclate care conțin sau pot conține oricare dintre aceste substanțe, cu condiția ca reciclarea și eliminarea finală să fie efectuate într-un mod rațional din punct de vedere ecologic și să nu conducă la recuperarea niciuneia dintre aceste substanțe în scopul reutilizării.

                                          2.

                                          Începând cu anul 2013 și, ulterior, la fiecare patru ani până când condiția de mai sus este înlăturată sau expiră în alt mod, Organul Executiv evaluează progresele realizate de părți pentru atingerea obiectivului final de eliminare a acestor substanțe conținute în articole și verifică dacă este necesară menținerea acestei condiții care, în orice caz, expiră cel târziu în anul 2030.

                              Tetrabromodifenileter (b) și pentabromodifenileter (b)

                              Producție

                              Niciuna

                              Utilizare

                                          1.

                                          O parte poate permite reciclarea articolelor care conțin sau pot conține oricare dintre aceste substanțe, precum și utilizarea și eliminarea finală a articolelor fabricate din materiale reciclate care conțin sau pot conține oricare dintre aceste substanțe, cu condiția ca reciclarea și eliminarea finală să fie efectuate într-un mod rațional din punct de vedere ecologic și să nu conducă la recuperarea niciuneia dintre aceste substanțe în scopul reutilizării.

                                          2.

                                          Începând cu anul 2013 și, ulterior, la fiecare patru ani până când condiția de mai sus este înlăturată sau expiră în alt mod, Organul Executiv evaluează progresele realizate de părți pentru atingerea obiectivului final de eliminare a acestor substanțe conținute în articole și verifică dacă este necesară menținerea acestei condiții care, în orice caz, expiră cel târziu în anul 2030.

                              Pentaclorobenzen
                              CAS: 608-93-5

                              Producție

                              Niciuna

                              Utilizare

                              Niciuna

                              Sulfonat de perfluoroctan (PFOS) (c)

                              Producție

                              Niciuna, cu excepția producției pentru utilizările prevăzute la literele (a)-(c) din prezenta și la literele (a)-(e) din anexa II.

                              Utilizare

                              Niciuna, cu excepția următoarelor utilizări și a utilizărilor prevăzute la literele (a)-(e) din anexa II:

                                          (a)

                                          electroplacarea cu crom, anodizarea cu crom și gravarea inversă, până în 2014;

                                          (b)

                                          placarea chimică cu nichel-politetrafluoroetilenă, până în anul 2014;

                                          (c)

                                          gravarea substraturilor din plastic înainte de metalizare, până în anul 2014;

                                          (d)

                                          spume de stingere a incendiilor, dar numai dacă acestea au fost fabricate sau erau în uz până la 18 decembrie 2009.

                                    În ceea ce privește spumele de stingere a incendiilor:

                                          (i)

                                          părțile ar trebui să depună eforturi pentru a elimina până în anul 2014 spumele de stingere a incendiilor conținând PFOS care au fost fabricate sau erau în uz până la 18 decembrie 2009 și prezintă Organului Executiv, în anul 2014, un raport cu privire la progresele înregistrate în acest sens;

                                          (ii)

                                          pe baza rapoartelor părților și a punctului (i), Organul Executiv analizează în anul 2015 dacă utilizarea spumelor de stingere a incendiilor conținând PFOS, care au fost fabricate sau erau în uz până la 18 decembrie 2009, ar trebui supusă unor restricții suplimentare.”

                  5.

                  Rubrica referitoare la substanța PCB se elimină și se înlocuiește cu următorul rând:

                              „Bifenili policlorurați (PCB) (d)

                              Producție

                              Niciuna

                              Utilizare

                              Niciuna. În ceea ce privește PCB în uz până la data punerii în aplicare, părțile:

                                          1.

                                          întreprind eforturi hotărâte, menite să ducă la:

                                                      (a)

                                                      eliminarea utilizării PCB identificabili din echipamentele (de exemplu, transformatoare, condensatoare sau alte recipiente conținând stocuri de lichide reziduale) care conțin PCB în volume de peste 5 dm3 și având o concentrație de PCB de 0,05 % sau mai mare, cât mai curând posibil, dar cel târziu la 31 decembrie 2010 sau 31 decembrie 2015 în cazul țărilor cu economii în tranziție;

                                                      (b)

                                                      distrugerea sau decontaminarea într-un mod rațional din punct de vedere ecologic a:

                                                                  —

                                                                  tuturor PCB lichizi menționați la litera (a) și a altor PCB lichizi care nu se găsesc în echipamente și care au un conținut de PCB mai mare de 0,005 %, cât mai curând posibil, dar nu mai târziu de 31 decembrie 2015 sau 31 decembrie 2020 în cazul țărilor cu economii în tranziție;

                                                                  —

                                                                  tuturor PCB lichizi menționați la punctul 2 litera (a), cel târziu la 31 decembrie 2029;

                                                      (c)

                                                      decontaminarea sau eliminarea echipamentelor menționate la punctul 1 litera (a) și punctul 2 litera (a) într-un mod rațional din punct de vedere ecologic.

                                          2.

                                          depun eforturi pentru:

                                                      (a)

                                                      identificarea și scoaterea din uz a echipamentelor (de exemplu, transformatoare, condensatoare sau alte recipiente conținând stocuri de lichide) care au un conținut de PCB mai mare de 0,005 % și de peste 0,05 dm3 în volum, cât mai curând posibil, dar cel târziu la 31 decembrie 2025;

                                                      (b)

                                                      identificarea altor articole cu un conținut de PCB mai mare de 0,005 % (de exemplu, învelișuri de cablu, materiale de călăfătuire tratate și obiecte vopsite) și gestionarea acestora în conformitate cu articolul 3 alineatul (3);

                                          3.

                                          se asigură că echipamentele prezentate la punctul 1 litera (a) și punctul 2 litera (a) nu sunt exportate sau importate în alte scopuri decât cel al gestionării deșeurilor într-un mod rațional din punct de vedere ecologic;

                                          4.

                                          promovează următoarele măsuri de reducere a expunerilor și a riscurilor în vederea controlării utilizării PCB:

                                                      (a)

                                                      utilizarea PCB doar în echipamente intacte și fără scurgeri și numai în zone în care riscul de eliberare în mediul înconjurător poate fi redus la minimum și remediat rapid;

                                                      (b)

                                                      neutilizarea PCB în echipamente din zone asociate cu producția sau procesarea alimentelor sau hranei pentru animale.

                                                În cazul în care PCB sunt utilizați în zone populate, inclusiv școli și spitale, se iau toate măsurile rezonabile pentru a se preveni defecțiunile electrice care ar putea declanșa incendii și se inspectează cu regularitate echipamentele, în scopul identificării scurgerilor.”

                  6.

                  Nota de subsol (a) de la sfârșitul anexei I se elimină.

                  7.

                  La sfârșitul anexei I se adaugă următoarele note de subsol:

                              „(a)

                              «Hexabromodifenileter și heptabromodifenileter» înseamnă 2,2′,4,4′,5,5′- hexabromodifenileter (BDE-153, nr. CAS: 68631-49-2), 2,2′,4,4′,5,6′- hexabromodifenileter (BDE-154, nr. CAS: 207122-15-4), 2,2′,3,3′,4,5′,6 heptabromodifenileter (BDE-175, nr. CAS: 446255-22-7), 2,2′,3,4,4′,5′,6 heptabromodifenileter (BDE-183, nr. CAS: 207122-16-5) și alți hexa- și heptabromodifenileteri prezenți în octabromodifenileterul din comerț.

                              (b)

                              «Tetrabromodifenileter și pentabromodifenileter» înseamnă 2,2′,4,4′-tetrabromodifenileter (BDE-47, nr. CAS: 40088-47-9) și 2,2′,4,4′,5-pentabromodifenileter (BDE-99, nr. CAS: 32534-81-9) și alți tetra- și pentabromodifenileteri prezenți în pentabromodifenileterul din comerț.

                              (с)

                              «Sulfonat de perfluoroctan» (PFOS) înseamnă substanțele definite prin formula moleculară C8F17SO2X, unde X = OH, sare metalică, halogenură, amidă și alți derivați, inclusiv polimeri.

                              (d)

                              «Bifenili policlorurați» înseamnă compuși aromatici formați în așa fel încât atomii de hidrogen din molecula de bifenil (două nuclee benzenice unite printr-o singură legătură carbon-carbon) pot fi înlocuiți cu maximum zece atomi de clor.”

            G.   Anexa II

                  1.

                  Se elimină rubricile pentru substanțele DDT, HCH și PCB din tabelul care urmează după primul punct din anexa II.

                  2.

                  Se adaugă o rubrică pentru următoarea substanță, prin introducerea, în ordinea alfabetică corespunzătoare, a următorului rând:

                              „Substanță

                              Cerințe de punere în aplicare

                              Restricții de utilizare

                              Condiții

                              Sulfonat de perfluoroctan (PFOS) (1)

                                          (a)

                                          acoperiri fotosensibile sau antireflectoare pentru procedeele fotolitografice;

                                          (b)

                                          acoperiri fotografice aplicate pe filme, hârtie sau forme de tipar;

                                          (c)

                                          agenți antipulverizare pentru cromare dură nedecorativă (VI) și agenți tensioactivi utilizați în sisteme de electroplacare controlată;

                                          (d)

                                          fluide hidraulice pentru aviație;

                                          (e)

                                          anumite dispozitive medicale [cum ar fi straturile copolimerului de etilenă tetrafluoretilenă (ETFE) și producția de ETFE radioopacă, dispozitive medicale pentru diagnostic in vitro și filtre de culoare CCD].

                              Părțile ar trebui să acționeze pentru a elimina aceste utilizări de îndată ce sunt disponibile alternative adecvate.
                              Cel târziu în anul 2015 și, ulterior, la fiecare 4 ani, fiecare parte care utilizează aceste substanțe raportează cu privire la progresele înregistrate pentru eliminarea acestora și transmite informații cu privire la aceste progrese Organului Executiv. Pe baza acestor rapoarte se reanalizează restricțiile de utilizare.

            H.   Anexa III

                  1.

                  Pentru fiecare dintre substanțele menționate în anexa III, textul din coloana de tabel intitulată „Anul de referință” este eliminat și înlocuit cu următorul text:
                  „1990; sau alt an din perioada cuprinsă între 1985 și 1995 inclusiv sau, pentru țările cu economii în tranziție, alt an din perioada cuprinsă între 1985 și anul de intrare în vigoare a protocolului pentru o parte, astfel cum a fost specificat de către acea parte la ratificare, acceptare, aprobare sau aderare”.

                  2.

                  În rubrica pentru substanța hexaclorbenzen, sub denumirea substanței se adăugă următorul text: „CAS: 118-74-1”.

                  3.

                  Se adaugă o rubrică pentru substanța PCB, prin introducerea la sfârșitul tabelului a următorului rând:

                              „PCB (c)

                              2005; sau alt an din perioada cuprinsă între 1995 și 2010 inclusiv sau, pentru țările cu economii în tranziție, alt an din perioada cuprinsă între 1995 și anul de intrare în vigoare a protocolului pentru o parte, astfel cum a fost specificat de către acea parte la ratificare, acceptare, aprobare sau aderare.”

                  4.

                  O notă de subsol se adăugă după nota de subsol (b), după cum urmează:

                              „(c)

                              Bifenili policlorurați, astfel cum sunt definiți în anexa I, atunci când se formează și sunt eliberați în mod neintenționat de la surse antropogenice.”

            I.   Anexa IV

                  1.

                  La punctul 2, în interiorul parantezelor, se elimină cuvântul „și”, iar cuvintele „și pentru un anumit conținut de oxigen” se adaugă la sfârșit.

                  2.

                  Punctul 3 se elimină și se înlocuiește cu următorul text:

                              „3.

                              Valorile-limită se referă la situația normală de funcționare. Pentru funcționarea discontinuă, valorile-limită se referă la nivelurile medii, după cum au fost înregistrate pe durata întregului proces discontinuu inclusiv, spre exemplu, la preîncălzire, încălzire și răcire.”

                  3.

                  La punctul 4, cuvântul „aplicabile” se adaugă după cuvântul „standardelor” și cuvintele „de exemplu” se adaugă înainte de cuvintele „de Comitetul”.

                  4.

                  Punctul 6 se elimină și se înlocuiește cu următorul text și următoarea notă de subsol:

                              „6.

                              Emisiile de PCDD/F sunt exprimate în echivalenți toxici totali (TEQ) (1). Valorile factorilor de echivalență toxică care sunt utilizate în sensul prezentului protocol trebuie să fie conforme cu standardele internaționale aplicabile, inclusiv cu valorile factorilor de echivalență toxică pentru mamifere, stabilite de Organizația Mondială a Sănătății în 2005 pentru PCDD/F.

                     (1)  Echivalentul toxic total (TEQ) este definit operațional ca suma produselor concentrației fiecărui compus înmulțită cu valoarea factorului său de echivalență toxică (TEF) și este o estimare a activității totale a amestecului asemănătoare cu cea a 2,3,7,8-TCDD. Anterior, echivalentul toxic total a fost abreviat cu TE.”"

                  5.

                  Punctul 7 se elimină și se înlocuiește cu următorul text și următoarea notă de subsol:

                              „7.

                              Următoarele valori-limită, care fac referire la concentrația de O2 de 11 % în gazele de ardere, se aplică următoarelor tipuri de incineratoare:

                                          Deșeurile municipale solide (sursă fixă existentă care incinerează peste 3 tone pe oră și fiecare sursă fixă nouă)
                                          0,1 ng TEQ/m3

                                          Deșeurile medicale solide (sursă fixă existentă care incinerează peste 1 tonă pe oră și fiecare sursă fixă nouă)

                                                      Sursă fixă nouă:

                                                      0,1 ng TEQ/m3

                                                      Sursă fixă existentă:

                                                      0,5 ng TEQ/m3

                                          Deșeurile periculoase (sursă fixă existentă care incinerează peste 1 tonă pe oră și fiecare sursă fixă nouă)

                                                      Sursă fixă nouă:

                                                      0,1 ng TEQ/m3

                                                      Sursă fixă existentă:

                                                      0,2 ng TEQ/m3

                                          Deșeurile industriale nepericuloase (2)
                                              (3)

                                                      Sursă fixă nouă:

                                                      0,1 ng TEQ/m3

                                                      Sursă fixă existentă:

                                                      0,5 ng TEQ/m3

                     (2)  Incluzând incineratoarele care tratează deșeurile de biomasă care pot conține compuși organici halogenați sau metale grele ca rezultat al tratării cu conservanți pentru lemn ori al acoperirii și care includ, în special, deșeurile de biomasă care provin din deșeurile din construcții și demolări, dar excluzând incineratoarele care tratează numai alte deșeuri de biomasă."

                     (3)  Țările cu economii în tranziție pot exclude co-combustia deșeurilor industriale nepericuloase din cadrul proceselor industriale în care astfel de deșeuri sunt folosite drept combustibil adițional contribuind cu până la 10 % din energie,”"

                  6.

                  După punctul 7 se adaugă următoarele puncte noi:

                              „8.

                              Următoarea valoare-limită, care face referire la concentrația de O2 de 16 % în gazele de ardere, se aplică atelierelor de aglomerare (sinterizare):
                              0,5 ng TEQ/m3

                              9.

                              Următoarea valoare-limită, care face referire la concentrația efectivă de O2 din gazele de ardere, se aplică următoarei surse:
                              Producția de oțel secundar – Cuptoare cu arcuri electrice având o capacitate de producție de peste 2,5 tone pe oră de oțel topit pentru prelucrare ulterioară:
                              0,5 ng TEQ/m3”

            J.   Anexa VI

                  1.

                  Textul existent al anexei devine punctul 1.

                  2.

                  La litera (a), după cuvintele „prezentului protocol” se adaugă cuvintele „pentru o parte”.

                  3.

                  Litera (b) se înlocuiește cu următorul text:
                  „pentru sursele fixe existente:

                              (i)

                              la opt ani de la data intrării în vigoare a prezentului protocol pentru o parte. Dacă este necesar, această perioadă poate fi prelungită pentru anumite surse fixe existente, conform perioadei de tranziție prevăzute de legislația națională; sau

                              (ii)

                              pentru o parte care este țară cu economie în tranziție, până la cincisprezece ani de la data intrării în vigoare a prezentului protocol pentru acea parte.”

                  4.

                  La sfârșitul anexei se adaugă următorul punct nou, după cum urmează:

                              „2.

                              Termenele pentru aplicarea valorilor-limită și a celor mai bune tehnici disponibile care au fost actualizate sau introduse ca urmare a modificării prezentul protocol sunt:

                                          (a)

                                          pentru surse fixe noi, la doi ani după intrarea în vigoare a amendamentului relevant pentru o parte;

                                          (b)

                                          pentru surse fixe existente:

                                                      (i)

                                                      la opt ani după data intrării în vigoare a amendamentului relevant pentru o parte; sau

                                                      (ii)

                                                      pentru o parte care este țară cu economie în tranziție, la maximum cincisprezece ani după data intrării în vigoare a modificării relevante pentru acea parte.”

            K.   Anexa VIII

                  1.

                  În a doua propoziție din partea I, înainte de cuvintele „anexa V” se adăugă cuvintele „documentul de orientare la care se face referire în”.

                  2.

                  Descrierea categoriei 1 din tabelul din partea II este eliminată și înlocuită cu următorul text: „Incinerarea deșeurilor, inclusiv coincinerarea, deșeurilor municipale, periculoase, nepericuloase și medicale și a nămolurilor de epurare.”

                  3.

                  Următoarele categorii noi se adaugă în tabelul din partea II:

                              „13

                              Procese specifice ale producției chimice, care emit poluanți organici persistenți formați în mod neintenționat, în special producția de clorfenoli și cloranil.

                              14

                              Procese termice din industria metalurgică, metode pe bază de clor.”

         (1)  Sulfonat de perfluoroctan (PFOS) înseamnă substanțele definite prin formula moleculară C8F17SO2X, unde X = OH, sare metalică, halogenură, amidă sau alți derivați, inclusiv polimeri.”

      MODIFICĂRILE ADUSE PROTOCOLULUI
      astfel cum se prevede în articolul 1 din Decizia 2009/2 a Organului Executiv al convenției
      A.   Anexa I

                  1.

                  Se adaugă rubrici pentru următoarele substanțe, prin introducerea, în ordinea alfabetică corespunzătoare, a următoarelor rânduri:

                              „Naftaline policlorurate (PCN)

                              Producție

                              Niciuna

                              Utilizare

                              Niciuna

                              Parafine clorurate cu catenă scurtă (d)

                              Producție

                              Niciuna, cu excepția producției pentru utilizările specificate în anexa II

                              Utilizare

                              Niciuna, cu excepția utilizărilor specificate în anexa II”

                  2.

                  La sfârșitul anexei I se adaugă următoarea notă de subsol:

                              „(d)

                              Parafinele clorurate cu catenă scurtă reprezintă alcani clorurați cu o lungime a lanțului de carbon de 10-13 atomi de carbon și un grad de clorurare de peste 48 % în greutate.”

            B.   Anexa II

                  1.

                  Se adaugă o rubrică pentru următoarea substanță, prin introducerea, în ordinea alfabetică corespunzătoare, a următorului rând:

                              „Parafine clorurate cu catenă scurtă (b)

                                          (a)

                                          agenți de ignifugare din cauciucul utilizat în benzile transportoare în industria minieră;

                              Părțile ar trebui să acționeze pentru a elimina aceste utilizări de îndată ce sunt disponibile alternative adecvate.

                                          (b)

                                          agenți de ignifugare din materialele de etanșare utilizate la baraje.

                              Nu mai târziu de 2015 și, ulterior, la fiecare patru ani, fiecare parte care utilizează aceste substanțe raportează cu privire la progresele înregistrate pentru eliminarea acestora și transmite informații cu privire la aceste progrese Organului Executiv. Pe baza acestor rapoarte, se reanalizează restricțiile de utilizare.”

                  2.

                  La sfârșitul anexei II se adaugă următoarea notă de subsol:

                              „(b)

                              Parafinele clorurate cu catenă scurtă reprezintă alcani clorurați cu o lungime a lanțului de carbon de 10-13 atomi de carbon și un grad de clorurare de peste 48 % în greutate.”


title: Decizia Comisiei din 14 decembrie 2009 de modificare a Deciziei 2004/407/CE în privința autorizării importurilor de gelatină fotografică către Republica Cehă [notificată cu numărul C(2009) 9899]

text:
               16.12.2009

               RO

               Jurnalul Oficial al Uniunii Europene

               L 330/82

      DECIZIA COMISIEI

   din 14 decembrie 2009
   de modificare a Deciziei 2004/407/CE în privința autorizării importurilor de gelatină fotografică către Republica Cehă
   [notificată cu numărul C(2009) 9899]
   (Numai textele în limbile cehă, engleză, franceză, germană și olandeză sunt autentice)
   (2009/960/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (1), în special articolul 4 alineatul (4) și articolul 32 alineatul (1),
   întrucât:

               (1)

               Regulamentul (CE) nr. 1774/2002 interzice importul și tranzitul în Uniune al subproduselor de origine animală și al produselor prelucrate, cu excepția cazului în care acestea sunt autorizate în conformitate cu regulamentul menționat anterior.

               (2)

               Decizia 2004/407/CE a Comisiei din 26 aprilie 2004 privind normele sanitare și de certificare în temeiul Regulamentului (CE) nr. 1774/2002 al Parlamentului European și al Consiliului cu privire la importul gelatinei fotografice din anumite țări terțe (2) prevede că Belgia, Luxemburg, Țările de Jos și Regatul Unit trebuie să autorizeze importul unei anumite gelatine destinată exclusiv industriei fotografice (gelatină fotografică), în conformitate cu decizia menționată anterior.

               (3)

               Decizia 2004/407/CE prevede că importul de gelatină fotografică este autorizat numai din țările terțe enumerate în lista din anexa la decizia menționată anterior, și anume Japonia și Statele Unite ale Americii. În conformitate cu decizia menționată anterior, loturile importate trebuie să fie transportate către fabrica de destinație în condiții stricte de canalizare, cu scopul de a preveni riscurile potențiale pentru sănătatea publică și cea animală.

               (4)

               Republica Cehă a înaintat o cerere de autorizare a importurilor de gelatină fotografică din țările terțe respective către o unitate de pe teritoriul său. Republica Cehă a confirmat că vor fi aplicate condițiile stricte de canalizare care fac obiectul Deciziei 2004/407/CE pentru a preveni riscurile potențiale pentru sănătate.

               (5)

               În consecință și în așteptarea revizuirii cerințelor tehnice privind importul de subproduse de origine animală care fac obiectul Regulamentului (CE) nr. 1069/2009 al Parlamentului European și al Consiliului revizuit privind subprodusele de origine animală (3), ar trebui să i se permită Republicii Cehe să autorizeze importul de gelatină fotografică, cu condiția respectării condițiilor prevăzute în Decizia 2004/407/CE. Cu toate acestea, din motive geografice, importurile respective se pot efectua prin Germania.

               (6)

               Prin urmare, Decizia 2004/407/CE ar trebui modificată în consecință.

               (7)

               Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DECIZIE:
   Articolul 1
   Decizia 2004/407/CE se modifică după cum urmează:

               1.

               Articolul 1 se înlocuiește cu următorul text:
               „Articolul 1
               Derogare privind importul de gelatină fotografică
               Prin derogare de la articolul 29 alineatul (1) din Regulamentul (CE) nr. 1774/2002, Belgia, Republica Cehă, Luxemburg, Țările de Jos și Regatul Unit autorizează importul de gelatină produsă din materiale care conțin coloană vertebrală de bovine, clasificată drept material din categoria 1, în temeiul regulamentului menționat anterior, destinată exclusiv industriei fotografice («gelatină fotografică»), în conformitate cu prezenta decizie.”

               2.

               Articolul 9 se înlocuiește cu următorul text:
               „Articolul 9
               Adresanți
               Prezenta decizie se adresează Regatului Belgiei, Republicii Cehe, Marelui Ducat al Luxemburgului, Regatului Țărilor de Jos și Regatului Unit al Marii Britanii și Irlandei de Nord.”

               3.

               Anexele I și III se modifică în conformitate cu anexa la prezenta decizie.

         Articolul 2
   Prezenta decizie se aplică de la 1 ianuarie 2010.
   Articolul 3
   Prezenta decizie se adresează Regatului Belgiei, Republicii Cehe, Marelui Ducat al Luxemburgului, Regatului Țărilor de Jos și Regatului Unit al Marii Britanii și Irlandei de Nord.

      Adoptată la Bruxelles, 14 decembrie 2009.

            Pentru Comisie

         Androulla VASSILIOU

            Membru al Comisiei

      (1)  JO L 273, 10.10.2002, p. 1.

      (2)  JO L 151, 30.4.2004, p. 11.

      (3)  JO L 300, 14.11.2009, p. 1.

      ANEXĂ
      Anexele I și III se modifică după cum urmează:

                  1.

                  Anexa I se înlocuiește cu următorul text:

                     „ANEXA I

                        Țări terțe și fabrici de proveniență, state membre de destinație, posturi de control la frontiera de primă intrare în Uniune și fabrici autorizate din industria fotografică

                                 Țara terță de proveniență

                                 Fabrici de proveniență

                                 Statul membru de destinație

                                 Post de control la frontiera de primă intrare în Uniune

                                 Fabrici autorizate din industria fotografică

                                 Japonia

                                             Nitta Gelatin Inc.

                                             2-22 Futamata

                                             Yao-City, Osaka

                                             581 – 0024 Japonia

                                             Jellie Co. ltd.

                                             7-1, Wakabayashi 2-Chome,

                                             Wakabayashi-ku,

                                             Sendai-city, Miyagi,

                                             982 Japonia

                                             NIPPI Inc. Gelatin Division

                                             1 Yumizawa-Cho

                                             Fujinomiya City Shizuoka

                                             418 – 0073 Japonia

                                 Țările de Jos

                                 Rotterdam

                                             FUJIFILM Europe B.V.,

                                             Oudenstaart 1

                                             5047 TK Tilburg,

                                             Țările de Jos

                                             Nitta Gelatin Inc.

                                             2-22 Futamata

                                             Yao-City, Osaka

                                             581 – 0024, Japonia

                                 Regatul Unit

                                 Liverpool Felixstowe

                                             Kodak Ltd Headstone Drive, Harrow, MIDDX

                                             HA4 4TY,

                                             Regatul Unit

                                 Republica Cehă

                                 Hamburg

                                             FOMA BOHEMIA spol. s r.o.

                                             Jana Krušinky 1604

                                             501 04 Hradec Králove,

                                             Republica Cehă

                                 Statele Unite ale Americii

                                             Eastman Gelatine Corporation,

                                             227 Washington Street,

                                             Peabody, MA, 01960 SUA

                                             Gelita North America,

                                             2445 Port Neal Industrial Road Sergeant Bluff, Iowa, 51054 SUA

                                 Luxemburg

                                 Anvers
                                 Zaventem
                                 Luxemburg

                                             DuPont Teijin

                                             Luxembourg SA

                                             PO Box 1681

                                             L-1016

                                             Luxemburg

                                 Regatul Unit

                                 Liverpool
                                 Felixstowe

                                             Kodak Ltd

                                             Headstone Drive,

                                             Harrow, MIDDX HA4 4TY,

                                             Regatul Unit

                                             Eastman Gelatine Corporation, 227 Washington Street,

                                             Peabody, MA, 01960 SUA

                                 Republica Cehă

                                 Hamburg

                                             FOMA BOHEMIA spol. s r.o.

                                             Jana Krušinky 1604

                                             501 04 Hradec Králove,

                                             Republica Cehă”

                  2.

                  Anexa III se înlocuiește după cum urmează:

                     „ANEXA III

                        MODEL PENTRU CERTIFICATELE DE SĂNĂTATE PENTRU IMPORTUL DIN ȚĂRILE TERȚE DE GELATINĂ TEHNICĂ DESTINATĂ UTILIZĂRII ÎN INDUSTRIA FOTOGRAFICĂ

                        Observații

                                 (a)

                                 Certificatele veterinare pentru importul de gelatină tehnică destinată utilizării în industria fotografică se eliberează de țara exportatoare, pe baza modelului inclus în prezenta anexă III. Certificatele includ declarațiile necesare din partea oricărei țări terțe și, dacă este cazul, acele garanții suplimentare necesare pentru țara terță exportatoare sau pentru o parte din țara terță exportatoare.

                                 (b)

                                 Originalul fiecărui certificat se compune dintr-o singură foaie, recto și verso, sau, în cazul în care sunt necesare mai multe informații, este prezentat astfel încât toate foile necesare să facă parte dintr-un document unitar și indivizibil.

                                 (c)

                                 Certificatul se întocmește în cel puțin una dintre limbile oficiale ale statului membru UE în care se efectuează inspecția la punctul de control la frontieră și ale statului membru UE de destinație. Cu toate acestea, statele membre pot autoriza folosirea altor limbi, dacă este cazul, împreună cu o traducere oficială.

                                 (d)

                                 În cazul în care la certificat se anexează pagini suplimentare din rațiuni legate de identificarea diverselor elemente ale transportului, aceste pagini sunt considerate, de asemenea, ca făcând parte din certificatul original, iar semnătura și ștampila medicului veterinar oficial responsabil pentru certificare trebuie aplicate pe fiecare pagină.

                                 (e)

                                 În cazul în care certificatul, inclusiv tabelele suplimentare prevăzute la litera (d), conține mai multe pagini, fiecare pagină este numerotată în partea de jos – (numărul paginii) din (numărul total de pagini) –, iar în partea de sus are înscris numărul de cod al certificatului, atribuit de autoritatea competentă.

                                 (f)

                                 Certificatul original se completează și se semnează de un medic veterinar oficial. Astfel, autoritățile competente ale țării exportatoare garantează respectarea principiilor de certificare echivalente cu cele stabilite în Directiva 96/93/CE a Consiliului.

                                 (g)

                                 Culoarea semnăturii este diferită de cea a textului. Această regulă se aplică de asemenea ștampilelor, cu excepția timbrului sec și a securizării prin filigran.

                                 (h)

                                 Certificatul original trebuie să însoțească transportul la punctul de control la frontieră al UE până ce acesta ajunge la fabrica de destinație din industria fotografică.


title: Decizia Autorității AELS de Supraveghere nr. 397/09/COL din 14 octombrie 2009 de modificare, pentru a șaptezeci și doua oară, a normelor procedurale și de fond în domeniul ajutoarelor de stat prin introducerea unui nou capitol privind ajutoarele de stat pentru societățile de administrare a navelor

text:
               1.12.2011

               RO

               Jurnalul Oficial al Uniunii Europene

               L 318/51

         DECIZIA AUTORITĂȚII AELS DE SUPRAVEGHERE
   NR. 397/09/COL
   din 14 octombrie 2009
   de modificare, pentru a șaptezeci și doua oară, a normelor procedurale și de fond în domeniul ajutoarelor de stat prin introducerea unui nou capitol privind ajutoarele de stat pentru societățile de administrare a navelor
   AUTORITATEA DE SUPRAVEGHERE A AELS (1),
   AVÂND ÎN VEDERE Acordul privind Spațiul Economic European (2), în special articolele 61-63 și Protocolul 26,
   AVÂND ÎN VEDERE Acordul dintre statele AELS privind instituirea unei Autorități de Supraveghere și a unei Curți de Justiție (3), în special articolul 24 și articolul 5 alineatul (2) litera (b),
   ÎNTRUCÂT, în temeiul articolului 24 din Acordul privind Autoritatea de Supraveghere și Curtea de Justiție, autoritatea pune în aplicare dispozițiile din Acordul privind SEE referitoare la ajutoarele de stat,
   ÎNTRUCÂT, în temeiul articolului 5 alineatul (2) litera (b) din Acordul privind Autoritatea de Supraveghere și Curtea de Justiție, autoritatea emite comunicări sau orientări privind aspectele tratate în Acordul privind SEE, în cazul în care acest acord sau Acordul privind Autoritatea de Supraveghere și Curtea de Justiție prevăd în mod expres acest lucru sau în cazul în care autoritatea îl consideră necesar,
   REAMINTIND normele procedurale și de fond în domeniul ajutoarelor de stat adoptate de către autoritate la 19 ianuarie 1994 (4),
   ÎNTRUCÂT, la 10 iunie 2009, Comisia Comunităților Europene (denumită în continuare Comisia CE) a adoptat o comunicare de stabilire a unor orientări privind ajutoarele de stat pentru societățile de administrare a navelor (5),
   ÎNTRUCÂT această comunicare are relevanță și pentru Spațiul Economic European,
   ÎNTRUCÂT aplicarea uniformă a normelor SEE privind ajutoarele de stat trebuie asigurată pe tot teritoriul Spațiului Economic European,
   ÎNTRUCÂT, în conformitate cu punctul II de la titlul „Generalități” de la sfârșitul anexei XV la Acordul privind SEE, autoritatea, după consultarea prealabilă a Comisiei, trebuie să adopte acte care să corespundă celor adoptate de Comisia Europeană,
   DUPĂ CONSULTAREA Comisiei Europene,
   DUPĂ CONSULTAREA statelor AELS prin scrisoarea din 31 august 2009 (evenimentele nr. 526393, 526395 și 526367),
   ADOPTĂ PREZENTA DECIZIE:
   Articolul 1
   Orientările privind ajutoarele de stat se modifică prin introducerea unui nou capitol referitor la stabilirea unor orientări privind ajutoarele de stat pentru societățile de administrare a navelor. Noul capitol figurează în anexa la prezenta decizie.
   Articolul 2
   Numai textul în limba engleză este autentic.

      Adoptată la Bruxelles, 14 octombrie 2009.

            Pentru Autoritatea AELS de Supraveghere

         Per SANDERUD

            Președinte

         Kristján Andri STEFÁNSSON

            Membru al Colegiului

      (1)  Denumită în continuare „autoritatea”.

      (2)  Denumit în continuare „Acordul privind SEE”.

      (3)  Denumit în continuare „Acordul privind Autoritatea de Supraveghere și Curtea de Justiție”.

      (4)  Orientări privind aplicarea și interpretarea articolelor 61 și 62 din Acordul privind SEE și a articolului 1 din Protocolul 3 la Acordul privind Autoritatea de Supraveghere și Curtea de Justiție, adoptate și emise de autoritate la 19 ianuarie 1994, publicate în Jurnalul Oficial al Uniunii Europene (denumit în continuare JO) L 231, 3.9.1994, p. 1 și în suplimentul SEE nr. 32 din 3.9.1994, p. 1. Denumite în continuare „Orientările privind ajutoarele de stat”. Versiunea actualizată a Orientărilor privind ajutoarele de stat este publicată pe site-ul internet al autorității: http://www.eftasurv.int/state-aid/legal-framework/state-aid-guidelines/

      (5)  JO C 132, 11.6.2009, p. 6.

      ANEXĂ

         ORIENTĂRI PRIVIND AJUTOARELE DE STAT PENTRU SOCIETĂȚILE DE ADMINISTRARE A NAVELOR

      1.   Domeniul de aplicare

      Prezentul capitol abordează eligibilitatea administratorilor tehnici și a administratorilor echipajului navelor pentru reducerea impozitului pe profit sau pentru aplicarea impozitului pe tonaj în temeiul secțiunii 3.1 din capitolul privind ajutoarele de stat pentru transportul maritim (1) (denumite în continuare „Orientările maritime”). Acest capitol nu face referire la ajutoarele de stat pentru administratorii comerciali ai navelor. Prezentul capitol se aplică serviciilor de administrare a personalului și de administrare tehnică, indiferent dacă acestea sunt furnizate aceleiași nave, separat sau împreună.
      2.   Introducere

      2.1.   Contextul general

      Orientările maritime oferă posibilitatea ca societățile de administrare a navelor să beneficieze de impozitul pe tonaj sau de alte măsuri fiscale pentru societățile maritime (secțiunea 3.1). Cu toate acestea, eligibilitatea este limitată la furnizarea colectivă de servicii de administrare tehnică și a echipajului pentru aceeași navă („administrare completă”), în timp ce activitățile care sunt furnizate separat nu sunt eligibile pentru impozitarea pe tonaj sau pentru alte măsuri fiscale.
      Orientările maritime stipulează faptul că Autoritatea AELS de Supraveghere (denumită în continuare „autoritatea”) va examina efectele Orientărilor maritime asupra administrării navelor peste trei ani (2). Prezentul capitol stabilește rezultatele evaluării proaspăt realizate și formulează concluzii privind eligibilitatea societăților de administrare a navelor pentru ajutoarele de stat.
      2.2.   Administrarea navelor

      Societățile de administrare a navelor sunt entități care oferă o gamă largă de servicii pentru armatori, precum controale tehnice, recrutarea, formarea și administrarea echipajului și exploatarea navelor. Există trei categorii principale de servicii de administrare a navelor: administrarea echipajului, administrarea tehnică și administrarea comercială.
      Administrarea echipajului constă, în special, în soluționarea tuturor aspectelor legate de echipaj, precum selectarea și angajarea navigatorilor calificați corespunzător, eliberarea de state de plată, asigurarea unui număr corespunzător de membri ai echipajului la bordul navelor, verificarea certificării navigatorilor, garantarea unei asigurări în caz de accident sau de invaliditate a navigatorilor, organizarea deplasărilor și îndeplinirea formalităților necesare pentru obținerea vizelor, soluționarea cererilor de rambursare a cheltuielilor medicale, evaluarea performanței navigatorilor și, în unele cazuri, formarea acestora. Administrarea echipajului reprezintă de departe cea mai mare parte a industriei administrării navelor la nivel global.
      Administrarea tehnică constă în asigurarea navigabilității navei și respectarea deplină a cerințelor tehnice, de siguranță și de securitate. Administratorul tehnic este, în special, responsabil de luarea deciziilor privind reparația și întreținerea unei nave. Administrarea tehnică reprezintă o parte importantă a industriei de administrare a navelor, deși mult mai mică decât administrarea echipajului.
      Administrarea comercială constă în promovarea și asigurarea vânzării capacității navelor, prin navlosirea navelor, rezervări pentru marfă sau pasageri, asigurarea activităților de comercializare și numirea agenților. Administrarea comercială reprezintă o foarte mică parte a industriei de administrare a navelor. În prezent, autoritatea nu dispune de informații complete privind administrarea comercială. Prin urmare, prezentul capitol nu abordează administrarea comercială.
      Ca în orice activitate maritimă, administrarea navelor este, prin natura sa, o activitate care se desfășoară la nivel mondial. În lipsa unei legi internaționale de reglementare a administrării navelor de către părți terțe, standardele din acest domeniu au fost stabilite în cadrul unor acorduri de drept privat (3).
      În SEE, administrarea navelor se desfășoară, în principal, în Cipru. Cu toate acestea, există societăți de administrare a navelor și în Regatul Unit, Germania, Danemarca, Belgia și Țările de Jos. În afara SEE, sediul societăților de administrare a navelor se află, în special, în Hong Kong, Singapore, India, Emiratele Arabe Unite și SUA.
      2.3.   Reexaminarea condițiilor de eligibilitate pentru societățile de administrare a navelor

      De la adoptarea Orientărilor maritime în martie 2004, mai multe țări maritime au aderat la SEE, printre care și Cipru, care beneficiază de cea mai mare industrie a administrării navelor din lume.
      Aderarea Ciprului și activitățile sale preliminare în vederea respectării Orientărilor maritime, precum și un studiu realizat de un consorțiu pentru administrația respectivului stat SEE (4) au permis o înțelegere mai aprofundată a acestei activități și a evoluției sale. Gradul de conștientizare a crescut, în special în privința legăturii dintre administrarea tehnică și a echipajului, pe de o parte, și transportul maritim, pe de altă parte, precum și în privința posibilității ca administratorii tehnici și/sau ai echipajului să contribuie la îndeplinirea obiectivelor Orientărilor maritime.
      3.   Evaluarea eligibilității societăților de administrare a navelor

      Spre deosebire de alte servicii legate de sectorul maritim, administrarea navelor reprezintă o activitate de bază standard a transportatorilor maritimi, de obicei efectuată intern. Administrarea navelor reprezintă una dintre cele mai caracteristice activități ale operatorilor de nave. Cu toate acestea, astăzi, în unele cazuri se efectuează externalizarea acestei activități către societăți terțe de administrare a navelor. Datorită acestei legături dintre administrarea navelor și transportul maritim, societățile terțe de administrare a navelor sunt operatori profesioniști cu aceeași experiență ca și armatorii și, deși sunt împărțite pe specializări, acestea își desfășoară activitatea în același mediu de afaceri. Armatorii sunt singurii clienți ai societăților de administrare a navelor.
      În acest context, autoritatea consideră că externalizarea administrării navelor nu ar trebui penalizată fiscal față de administrarea internă a navelor, atât timp cât societățile de administrare a navelor îndeplinesc aceleași cerințe ca și cele aplicabile armatorilor și atât timp cât furnizarea de ajutoare pentru societățile de administrare a navelor contribuie la îndeplinirea obiectivelor Orientărilor maritime în același fel ca furnizarea de ajutoare pentru armatori.
      În special, autoritatea consideră că, tocmai datorită specializării și a naturii activităților principale ale acestora, societățile de administrare a navelor pot contribui semnificativ la îndeplinirea obiectivelor Orientărilor maritime, în special în vederea unui „transport maritim eficient, sigur și ecologic” și la „consolidarea sistemului maritim stabilit în statele SEE” (5).
      4.   Extinderea eligibilității pentru ajutoare de stat la societățile de administrare a navelor

      Pe baza a ceea ce s-a explicat în secțiunea 3 de mai sus, autoritatea va aproba, în temeiul articolului 61 alineatul (3) litera (c) din Acordul privind SEE, scutirea de impozit pentru societățile de administrare a navelor prevăzută la secțiunea 3.1 din Orientările maritime, cu privire la serviciile de administrare tehnică și administrare a echipajului navelor furnizate separat sau împreună, atât timp când sunt îndeplinite condițiile prevăzute la secțiunile 5 și 6 din prezentul capitol.
      5.   Condițiile de eligibilitate aplicabile administratorilor tehnici și administratorilor echipajului

      Pentru a fi eligibile pentru ajutoare, societățile de administrare a navelor trebuie să aibă o legătură clară cu SEE și cu economia acestuia, în conformitate cu secțiunea 3.1 din Orientările maritime. În plus, acestea trebuie să contribuie la îndeplinirea obiectivelor din Orientările maritime, precum cele stabilite la secțiunea 2.2 din respectivele orientări. Administratorii tehnici și administratorii echipajului sunt eligibili pentru ajutoarele de stat numai în cazul în care navele pe care le administrează îndeplinesc toate cerințele prevăzute la secțiunile 5.1-5.4 din prezentul capitol. Activitățile eligibile trebuie să se desfășoare în întregime pe teritoriul SEE.
      5.1.   Contribuția la economie și la ocuparea forței de muncă în SEE

      Legătura economică pe care societățile de administrare a navelor o au cu SEE este dovedită prin faptul că administrarea navelor se desfășoară pe teritoriul unuia sau mai multor state membre SEE și că, în principal, resortisanții SEE sunt angajați în activități desfășurate pe uscat sau pe nave.
      5.2.   Legătura economică dintre navele administrate și SEE

      Societățile de administrare a navelor pot beneficia de ajutoare de stat pentru navele administrate în întregime de pe teritoriul SEE, chiar dacă serviciile de administrare sunt asigurate intern sau sunt parțial ori în întregime externalizate uneia sau mai multor societăți de administrare a navelor.
      Cu toate acestea, deoarece societățile de administrare a navelor nu au control deplin asupra clienților acestora, cerința menționată anterior se consideră a fi îndeplinită dacă cel puțin două treimi din tonajul navelor administrate sunt gestionate de pe teritoriul SEE. Tonajul corespunzător treimii rămase care nu este gestionată în întregime de pe teritoriul SEE nu este eligibil (6).
      5.3.   Respectarea standardelor internaționale și comunitare

      Societățile de administrare a navelor sunt eligibile dacă toate navele și echipajele pe care le administrează respectă standardele internaționale și dispozițiile legislative comunitare, în special pe cele referitoare la securitatea, siguranța, formarea și certificarea navigatorilor, performanța de mediu și condițiile de muncă la bordul navei.
      5.4.   Cerința cu privire la ponderea pavilionului (legătura de pavilion)

      Cerința privind ponderea pavilionului, stabilită la al optulea paragraf din secțiunea 3.1 din Orientările maritime, se aplică societăților de administrare a navelor. Nivelul de referință al ponderii pavilioanelor SEE este cel din ziua adoptării prezentului capitol. Pentru societățile nou înființate, nivelul de referință se calculează la un an de la data la care acestea și-au început activitatea.
      6.   Cerințe suplimentare pentru administratorii echipajului

      6.1.   Formarea navigatorilor

      Administratorii echipajului sunt eligibili pentru ajutoarele de stat atât timp cât toți navigatorii care lucrează la bordul navelor administrate sunt educați, instruiți și dețin un certificat de competență în conformitate cu Convenția Organizației Maritime Internaționale privind standardele de pregătire a navigatorilor, de brevetare și de efectuare a serviciului de cart (STCW) din 1978, astfel cum a fost modificată, și și-au încheiat cu succes cursurile de formare privind siguranța personală la bordul unei nave. În plus, administratorii echipajului sunt eligibili dacă îndeplinesc cerințele STCW și dispozițiile legislative ale Comunității cu privire la responsabilitățile societăților.
      6.2.   Condiții sociale

      Pentru a fi eligibili pentru ajutoarele de stat, administratorii echipajului trebuie să se asigure că dispozițiile Convenției privind munca din domeniul maritim din 2006 a Organizației Internaționale a Muncii (OIM) (7) sunt puse în aplicare de angajatorii navigatorilor pe toate navele administrate, indiferent dacă sunt armatori sau societăți de administrare a navelor. Societățile de administrare a navelor trebuie să se asigure, în special, că sunt aplicate în mod corespunzător dispozițiile Convenției privind munca din domeniul maritim referitoare la contractul de muncă al navigatorilor (8), pierderea sau naufragiul navei (9), asistența medicală (10), răspunderea armatorului, inclusiv plata salariilor în caz de accident sau boală (11) și repatrierea (12).
      De asemenea, administratorii echipajului trebuie să se asigure că sunt respectate în întregime standardele internaționale referitoare la orele de lucru și de odihnă prevăzute de Convenția privind munca din domeniul maritim.
      În final, pentru a fi eligibili, administratorii echipajului trebuie, de asemenea, să ofere garanții financiare pentru a asigura compensarea în cazul decesului sau al unei incapacități pe termen lung a navigatorilor ca urmare a unui accident de muncă, a unei boli profesionale sau a unui risc profesional.
      7.   Calcularea impozitului

      În cazul societăților de administrare a navelor, autoritatea va aplica, de asemenea, principiul prevăzut în Orientările maritime, conform căruia, pentru a evita denaturarea, vor fi aprobate numai acele sisteme care permit o sarcină fiscală uniformă în toate statele membre SEE pentru aceeași activitate sau același tonaj. Aceasta înseamnă că nici scutirea totală nici sistemele echivalente nu vor fi autorizate (13).
      Impozitul pentru societățile de administrare a navelor nu poate fi, evident, același cu cel aplicat pentru armatori, deoarece, în ceea ce privește o anumită navă, cifra de afaceri a societăților de administrare a navelor este mult mai mică decât cea a armatorilor. Conform unui studiu menționat în secțiunea 2.3, precum și în urma notificărilor primite în trecut, baza de impozitare care trebuie aplicată societăților de administrare a navelor ar trebui să fie de aproximativ 25 % (în ceea ce privește tonajul sau profitul teoretic) din impozitul care ar trebui aplicat armatorilor pentru aceeași navă sau pentru același tonaj. Prin urmare, autoritatea solicită să nu se aplice un procent mai mic de 25 % în cadrul sistemelor de impozitare pe tonaj a societăților de administrare a navelor (14).
      Dacă societățile de administrare a navelor se angajează în activități care nu sunt eligibile pentru ajutoare de stat în temeiul prezentului capitol, acestea trebuie să țină o evidență contabilă separată pentru respectivele activități.
      În cazul în care societățile de administrare a navelor subcontractează o parte a activității lor unor părți terțe, acestea din urmă nu sunt eligibile pentru ajutoare de stat.
      8.   Aplicarea și reexaminarea

      Autoritatea va aplica orientările prevăzute în prezentul capitol de la data adoptării.
      Ajutoarele de stat pentru societățile de administrare a navelor vor fi incluse în revizuirea generală a Orientărilor maritime prevăzută în secțiunea 13 din respectivele orientări.

         (1)  Disponibil pe site-ul internet al Autorității AELS de Supraveghere, la adresa http://www.eftasurv.int/state-aid/legal-framework/state-aid-guidelines/

         (2)  A se vedea nota de subsol 20 din Orientările maritime.

         (3)  Un exemplu este BIMCO’s Standard Ship Management Agreement SHIPMAN 98 (Standardul BIMCO privind acordul de administrare a navelor SHIPMAN 98) care este des utilizat în relațiile dintre societățile de administrare a navelor și armatori.

         (4)  Study on Ship Management in Cyprus and in the European Union (Studiu privind administrarea navelor în Cipru și în Uniunea Europeană) din 31 mai 2008, realizat pentru guvernul cipriot de un consorțiu sub conducerea Universității de Economie și Administrare a Afacerilor din Viena.

         (5)  Secțiunea 2.2 din Orientările maritime.

         (6)  Nerespectarea regulii de două treimi nu afectează eligibilitatea societății de administrare a navelor.

         (7)  Trebuie amintit faptul că partenerii sociali europeni au adoptat un acord care include partea relevantă din Convenția privind munca din domeniul maritim din 2006, integrat în dreptul comunitar prin Directiva 2009/13/CE a Consiliului din 16 februarie 2009 de punere în aplicare a acordului încheiat de Asociația Armatorilor din Comunitatea Europeană (ECSA) și Federația Europeană a Lucrătorilor din Transporturi (ETF) cu privire la Convenția din 2006 privind munca din domeniul maritim, și de modificare a Directivei 1999/63/CE (JO L 124, 20.5.2009, p. 30). Directiva 2009/13/CE este pe cale să fie încorporată în Acordul privind SEE.

         (8)  Reglementarea 2.1 și norma A2.1 (Contractul de muncă al navigatorilor) din titlul 2 al Convenției privind munca din domeniul maritim.

         (9)  Ibidem, reglementarea 2.6 și norma A2.6 (Despăgubirea navigatorilor pentru pierderea sau naufragiul navei) din titlul 2.

         (10)  Ibidem, reglementarea 4.1 și norma A4.1 (Asistența medicală la bordul navei și la țărm – răspunderea armatorilor); reglementarea 4.3 și norma A4.3 (Protecția sănătății și a siguranței și prevenirea accidentelor); reglementarea 4.4 (Accesul la serviciile sociale pentru navigatori aflate pe uscat) din titlul 4.

         (11)  Ibidem, reglementarea 4.2 și norma A4.2 (Răspunderea armatorilor) din titlul 4.

         (12)  Ibidem, reglementarea 2.5 și norma A2.5 (Repatrierea) din titlul 2.

         (13)  Autoritatea profită de ocazia oferită de prezentul capitol din orientări pentru a sublinia că mecanismul utilizat pentru calcularea impozitului care trebuie plătit atât de societățile de administrare a navelor, cât și de armatori este irelevant (în sine); în special, este irelevant dacă se aplică sau nu un sistem bazat pe profitul teoretic.

         (14)  În cazul în care armatorul este eligibil, acestuia i se aplică întregul impozit pe tonaj.


title: 2012/580/UE: Decizia Parlamentului European din 10 mai 2012 privind descărcarea de gestiune pentru execuția bugetului Agenției Europene pentru Siguranță Maritimă aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/213

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Agenției Europene pentru Siguranță Maritimă aferent exercițiului financiar 2010
   (2012/580/UE)
   PARLAMENTUL EUROPEAN,

               —

               având în vedere conturile anuale ale Agenției Europene pentru Siguranță Maritimă pentru exercițiul financiar 2010,

               —

               având în vedere Raportul Curții de Conturi privind conturile anuale ale Agenției Europene pentru Siguranță Maritimă pentru exercițiul financiar 2010, însoțit de răspunsurile Agenției (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 1406/2002 al Parlamentului European și al Consiliului din 27 iunie 2002 de instituire a unei Agenții Europene pentru Siguranță Maritimă (3), în special articolul 19,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru transport și turism (A7-0137/2012),

               1.

               acordă directorului executiv al Agenției Europene pentru Siguranță Maritimă descărcarea de gestiune pentru execuția bugetului Agenției aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Siguranță Maritimă, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 52.

      (2)  JO L 248, 16.9.2002, p. 1.

      (3)  JO L 208, 5.8.2002, p. 1.

      (4)  JO L 357, 31.12.2002, p. 72.
   ANEXĂ

      RECOMANDĂRILE FORMULATE DE PARLAMENTUL EUROPEAN ÎN ANII TRECUȚI

               Agenția Europeană pentru Siguranță Maritimă

               2006

               2007

               2008

               2009

               Performanța

               n.a.

                           —

                           Prezentarea incorectă a bugetului

                           —

                           Agenția nu a reușit să elaboreze un program multianual de lucru, iar programul său anual de lucru nu a fost corelat cu bugetul de angajamente

                           —

                           Solicită Agenției să stabilească obiectivele SMART și indicatorii RACER, precum și să realizeze diagrama Gantt → promovarea unei abordări orientate spre rezultate

                           —

                           Solicită Agenției să prezinte o comparație între operațiunile realizate în exercițiul care face obiectul descărcării de gestiune și cele realizate în exercițiile precedente

                           —

                           Solicită Agenției să ia în considerare realizarea unei diagrame Gantt ca parte a programării pentru fiecare dintre activitățile sale operaționale

                           —

                           Solicită Agenției să realizeze o comparație între operațiunile realizate în exercițiul care face obiectul descărcării de gestiune și cele realizate în exercițiul precedent

               Gestiunea bugetară și financiară

                           —

                           Procedurile utilizate pentru întocmirea bugetului și a organigramei nu au fost suficient de riguroase → planificare neadecvată a recrutării personalului și prezentare incorectă a bugetului

                           —

                           Principiul bugetar al exactității nu a fost respectat cu strictețe

                           —

                           Anumite contracte au permis o prefinanțare de 100 %: această practică nu respectă principiile bunei gestiuni financiare

                           —

                           Prezentarea incorectă a bugetului: pentru credite diferențiate, bugetul nu a inclus scadențarul plăților de efectuat în exercițiile financiare ulterioare pentru acoperirea angajamentelor bugetare asumate în exerciții financiare anterioare

                           —

                           Au fost asumate angajamente juridice înainte de angajamentele bugetare corespunzătoare

                           —

                           Procedurile utilizate pentru întocmirea bugetului nu au fost suficient de riguroase → număr mare de transferuri bugetare (32 în 2007)

                           —

                           Deficiențe în planificarea și monitorizarea creditelor de plată pentru activități operaționale (7,5 milioane EUR au fost anulate)

                           —

                           Invită Agenția să își accelereze eforturile de formare și de comunicare pentru a evita situații în care angajamente legale sunt asumate înainte de angajamentele bugetare aferente

                           —

                           Îndeamnă Comisia să examineze posibilitățile de a pune în aplicare o gestiune a numerarului axată pe necesități

                           —

                           Curtea de Conturi a constatat un număr mare de transferuri bugetare în 2009; îndeamnă Agenția să își îmbunătățească planificarea și monitorizarea în vederea reducerii numărului de transferuri bugetare

                           —

                           Îndeamnă Agenția să aplice corect procedurile de achiziții publice

               Resursele umane

               n.a.

                           —

                           Probleme de transparență în cadrul procedurilor de recrutare: în ceea ce privește procedurile de recrutare auditate, criteriile de selecție și notele minime pentru trecerea la etapa următoare în cadrul competițiilor nu au fost stabilite înainte de începerea procesului de evaluare

                           —

                           Solicită îmbunătățirea strategiei resurselor umane → probleme de transparență (a se vedea auditul intern)

                           —

                           Constată deficiențe în procedurile de selecție a personalului, îndeamnă Agenția să remedieze deficiențele actuale

               Auditul intern

               n.a.

               n.a.

                           —

                           Invită Agenția să ia măsuri pentru a realiza 7 dintre cele 32 de recomandări formulate de Serviciul de Audit Intern → adoptarea normelor de aplicare a Statutului funcționarilor în ceea ce privește recrutarea personalului temporar în conformitate cu Statutul funcționarilor; controlul asupra procedurilor de selecție pentru a asigura mai multă transparență și un tratament egal aplicat candidaților; elaborarea unei strategii de planificare a carierei

                           —

                           Invită Agenția să implementeze rapid recomandările „foarte importante” ale structurii de audit intern, în special:

                                       —

                                       să ofere o planificare strategică și o monitorizare a părților interesate ale Agenției, incluzând o prezentare generală a riscurilor reziduale de poluare cu petrol

                                       —

                                       să respecte procedurile administrative

                                       —

                                       să analizeze opțiunile posibile pentru gestionarea echipamentelor și evaluarea impactului lor financiar și operațional

                                       —

                                       să justifice deciziile de mobilizare a navelor

                           —

                           Constată că recomandările structurii de audit intern cărora Agenția nu le-a dat încă curs cuprind elaborarea:

                                       —

                                       unei evaluări interne a riscului

                                       —

                                       unui inventar al procedurilor interne existente

                                       —

                                       unei foi de parcurs pentru dezvoltarea și implementarea procedurilor rămase

                                       —

                                       unei evidențe a procedurilor privind excepțiile și a

                                       —

                                       unei analize a sistemului de control intern

          ---documentbreak---

               17.10.2012

               RO

               Jurnalul Oficial al Uniunii Europene

               L 286/214

         REZOLUȚIA PARLAMENTULUI EUROPEAN
   din 10 mai 2012
   conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Siguranță Maritimă aferent exercițiului financiar 2010
   PARLAMENTUL EUROPEAN,

               —

               având în vedere conturile anuale ale Agenției Europene pentru Siguranță Maritimă pentru exercițiul financiar 2010,

               —

               având în vedere Raportul Curții de Conturi privind conturile anuale ale Agenției Europene pentru Siguranță Maritimă pentru exercițiul financiar 2010, însoțit de răspunsurile Agenției (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 1406/2002 al Parlamentului European și al Consiliului din 27 iunie 2002 de instituire a unei Agenții Europene pentru Siguranță Maritimă (3), în special articolul 19,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru transport și turism (A7-0137/2012),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Agenției Europene pentru Siguranță Maritimă (denumită în continuare „Agenția”) aferente exercițiului financiar 2010 și cu privire la legalitatea și regularitatea operațiunilor subiacente;

               B.

               întrucât, la 10 mai 2011, Parlamentul a acordat directorului executiv al Agenției descărcarea de gestiune pentru execuția bugetului Agenției aferent exercițiului financiar 2009 (5), iar în rezoluția sa care însoțea decizia de descărcare de gestiune, printre altele:

                           —

                           a invitat Agenția să ia în considerare introducerea unei diagrame Gantt în programarea tuturor activităților sale operaționale, astfel încât să se indice rapid timpul petrecut de fiecare membru al personalului pentru un proiect și să se favorizeze o abordare orientată spre obținerea de rezultate; a invitat, în consecință, Agenția să informeze autoritatea care acordă descărcarea de gestiune cu privire la măsurile luate în acest sens;

                           —

                           a îndemnat Agenția să aplice corect procedurile de achiziții publice, însă a salutat faptul că aceasta a inclus în Raportul său anual de activitate pe 2009 o anexă specifică privind procedurile negociate pentru a informa autoritatea bugetară;

               C.

               întrucât bugetul Agenției pentru exercițiul financiar 2010 s-a ridicat la 54 400 000 EUR față de 53 300 000 EUR în 2009, ceea ce reprezintă o majorare cu 6,1 %; întrucât contribuția Uniunii la bugetul Agenției pentru exercițiul financiar 2010 s-a ridicat la 31 949 360 EUR, comparativ cu 24 435 000 EUR în 2009 (6), ceea ce reprezintă o majorare cu 30,75 %,

      Gestiunea bugetară și financiară

               1.

               constată pe baza informațiilor transmise de Agenție că aceasta a dispus de 54 400 000 EUR în credite de angajament și de 50 600 000 EUR în credite de plată; constată o majorare cu 11,21 % a cuantumului creditelor de angajament, însă o diminuare cu 5,33 % a cuantumului creditelor de plată comparativ cu 2009;

               2.

               constată din raportul Agenției privind gestiunea bugetară și financiară că Agenția a înregistrat în 2010 o rată de execuție a bugetului de 98 % pentru creditele de angajament și de 89 % pentru creditele de plată; constată că în comparație cu 2009 ratele de execuție ale bugetului Agenției au crescut atât pentru creditele de angajament (+ 4 %), cât și pentru creditele de plată (+ 8 %); solicită Agenției să ia măsurile necesare pentru a continua îmbunătățirea execuției bugetului și pentru a informa autoritatea care acordă descărcarea de gestiune cu privire la acest subiect;

      Reportarea creditelor

               3.

               constată din raportul Agenției privind gestiunea bugetară și financiară că valoarea creditelor reportate din 2010 în 2011 pentru acoperirea angajamentelor neplătite la sfârșitul exercițiului a fost de 1 214 272,92 EUR; remarcă pe baza informațiilor furnizate de Agenție că nivelul reportărilor este mai scăzut cu 43 % comparativ cu 2009; solicită totuși Agenției să ia în continuare măsuri pentru a reduce nivelul reportărilor și pentru a respecta principiul anualității;

               4.

               regretă faptul că Curtea de Conturi nu a menționat creditele reportate și anulate ale Agenției în raportul său privind conturile anuale ale Agenției pentru exercițiul financiar 2010;

      Angajamentele a posteriori

               5.

               ia act de faptul că, în urma solicitării Parlamentului, Agenția a inclus în Raportul anual de activitate pe 2010 informații specifice privind angajamentele a posteriori (adică angajamente legale care au fost asumate înainte de angajamentele bugetare aferente); ia act de eforturile Agenției de a reduce angajamentele a posteriori (de la peste 20 în 2007 la 5 în 2010); își exprimă însă îngrijorarea cu privire la faptul că astfel de angajamente reprezintă o încălcare a articolului 62 alineatul (1) din Regulamentul financiar cadru, precum și cu privire la faptul că Agenția a perpetuat această deficiență din 2006;

      Procedurile de achiziții publice

               6.

               ia act de faptul că, potrivit Raportului anual de activitate al Agenției, Unitatea „Afaceri juridice și financiare” s-a ocupat în 2010 de un număr total de 54 de proceduri de achiziții publice;

               7.

               îndeamnă Agenția să aplice în mod corect procedurile de achiziții publice și să asigure informații adecvate privind procedurile de achiziții publice planificate în programul său anual de lucru; este preocupat în special de faptul că programul anual de lucru al Agenției nu prezintă în mod explicit toate informațiile la care se face referire în Regulamentul financiar și în normele de aplicare ale acestuia; reamintește Agenției că, în cazul în care o decizie de finanțare în cadrul unor proceduri planificate de achiziții publice operaționale nu este sprijinită în mod adecvat de informații corespunzătoare, acest fapt poate pune sub semnul întrebării validitatea deciziei Agenției; constată pe baza informațiilor transmise de Agenție că, începând cu 2011, programul de lucru final conține o anexă specifică care indică pachetul bugetar global rezervat pentru procedurile de achiziții publice în timpul exercițiului, un număr indicativ de contracte, precum și termene-limită indicative grupate în funcție de activități;

               8.

               solicită Agenției să asigure în mod corect și în timp util informarea Consiliului de administrație cu privire la procedurile negociate; constată, de fapt, că procedurile negociate desfășurate de Agenție, la care ar trebui să se facă apel în condiții strict definite, nu sunt raportate în mod necesar Consiliului de administrație;

      Resursele umane

               9.

               își exprimă îngrijorarea cu privire la faptul că în 2010 s-a considerat că independența contabilului Agenției este în pericol; observă în special că:

                           —

                           numirea sa era încă „interimară” la începutul exercițiului;

                           —

                           responsabilitățile sale nu erau descrise în mod formal; și

                           —

                           evaluarea îndeplinirii sarcinilor sale era realizată de directorul executiv al Agenției, fără implicarea Consiliului de administrație;

               10.

               salută decizia Consiliului de administrație din 14 iunie 2010 de a formaliza numirea contabilului Agenției; ia act de decizia Consiliului de administrație din 10 noiembrie 2011 de modificare a dispozițiilor generale privind punerea în aplicare a articolului 43 din Statutul funcționarilor, decizie care clarifică rolul Consiliului de administrație față de contabil;

               11.

               subliniază, cu toate acestea, faptul că există încă probleme cu privire la situația contabilului Agenției, în special în ceea ce privește definirea responsabilităților și evaluarea îndeplinirii sarcinilor sale; ia act de faptul că Agenția a luat măsuri pentru a remedia situația raportată anterior;

      Performanța

               12.

               salută faptul că Agenția a adoptat în martie 2010 un program de lucru multianual pe cinci ani; constată, de asemenea, că Raportul anual al Agenției pe 2010 indică contribuțiile pentru fiecare activitate operațională și rezultatele activității și, în scop comparativ, oferă și informații cu privire la contribuțiile și rezultatele planificate pentru fiecare activitate, așa cum sunt indicate în programul de lucru al Agenției pentru 2010;

               13.

               regretă faptul că Curtea de Conturi nu a făcut referire în Raportul său anual pentru exercițiul 2010 la transferurile bugetare ale Agenției; reamintește că numărul mare de transferuri bugetare în cadrul Agenției a constituit o preocupare pentru Parlament în exercițiile precedente (49 în 2009, 52 în 2008 și 32 în 2007); solicită deci Curții de Conturi să informeze imediat autoritatea care acordă descărcarea de gestiune cu privire la situația transferurilor în 2010;

               14.

               reamintește Agenției să ia în considerare introducerea unei diagrame Gantt în programarea fiecărei activități operaționale pentru a se indica în mod concis timpul dedicat de către fiecare membru al personalului unui anumit proiect și pentru a se promova o abordare orientată spre obținerea de rezultate; solicită Agenției să informeze autoritatea de descărcare de gestiune cu privire la măsurile concrete adoptate în acest sens;

               15.

               atrage atenția asupra noilor atribuții acordate Agenției prin propunerea de modificare a Regulamentului (CE) nr. 1406/2002 de instituire a Agenției; solicită Comisiei o creștere a resurselor acordate Agenției și solicită acesteia să asigure o bună gestionare a resurselor pentru îndeplinirea în mod adecvat a noilor atribuții care îi revin în temeiul respectivului regulament;

      Auditul intern

               16.

               constată că Agenția mai are încă de pus în aplicare 15 recomandări „foarte importante” formulate de Serviciul de Audit Intern; este preocupat de faptul că punerea în aplicare a opt dintre aceste recomandări a fost întârziată cu 6-12 luni, iar o recomandare a fost respinsă; constată că primele 11 recomandări „foarte importante” privesc procesul decizional în domeniul juridic și financiar, gestiunea resurselor umane și standardele de control intern; constată, de asemenea, că recomandarea respinsă privește responsabilitatea pentru evaluarea îndeplinirii sarcinilor care revin contabilului; îndeamnă deci Agenția să explice autorității care acordă descărcarea de gestiune motivele care stau la baza acestei respingeri și solicită Agenției să ia măsuri cu privire la recomandările a căror aplicare se află în întârziere;

               17.

               ia act de inițiativa Agenției de a partaja funcția de audit intern (structura de audit intern) cu Agenția Comunitară pentru Controlul Pescuitului;

               18.

               constată în special faptul că structura de audit intern a furnizat consultanță internă privind aspecte de control intern precum:

                           —

                           elaborarea planului de asigurare a continuității activității pentru aplicațiile maritime;

                           —

                           elaborarea planului de asigurare a continuității activității pentru activitățile de sprijin;

                           —

                           procedura de înregistrare a excepțiilor;

                     ia act de declarația Agenției conform căreia au fost adoptate planul de asigurare a continuității activității pentru aplicațiile maritime, planul de asigurare a continuității activității pentru activitățile de sprijin și procedura de înregistrare a excepțiilor;

               19.

               atrage atenția asupra recomandărilor sale formulate în rapoartele precedente referitoare la descărcarea de gestiune, prezentate în anexa la prezenta rezoluție;

               20.

               atrage atenția Agenției asupra Rezoluției Parlamentului European din 10 mai 2011 referitoare la descărcarea de gestiune 2009: performanțele, gestiunea financiară și controlul agențiilor UE (7) și îi solicită să se conformeze recomandărilor conținute în aceasta;

               21.

               face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (8) referitoare la performanțele, gestiunea financiară și controlul agențiilor.

      (1)  JO C 366, 15.12.2011, p. 52.

      (2)  JO L 248, 16.9.2002, p. 1.

      (3)  JO L 208, 5.8.2002, p. 1.

      (4)  JO L 357, 31.12.2002, p. 72.

      (5)  JO L 250, 27.9.2011, p. 181.

      (6)  JO L 64, 12.3.2010, p. 615.

      (7)  JO L 250, 27.9.2011, p. 269.

      (8)  Texte adoptate, P7_TA(2012) 164 (a se vedea pagina 388 din prezentul Jurnal Oficial).